Til den det måtte angå

Ny likestillings- og diskrimineringslov

Norges kvinnelobby viser til det skriftlige høringsbrev som ble sendt familie- og kulturkomiteen i forbindelse med i forbindelse med den muntlige høringen om ny lov.

I forbindelse med vedtakelse av ny likestillings- og diskrimineringslov og nytt håndhevingsapparat har Norges Kvinnelobby 3 spørsmål, det første er knyttet til bortfall av redegjørelsesplikten, det andre er knyttet til gjennomføring av håndhevingsreformen, og det tredje er knyttet til forbudet mot seksuell trakassering.

1) Redegjørelsesplikten

Redegjørelsesplikten fremgår per i dag av årsregnskapsloven 3. Lov 17. juli 1998 nr. 56 om årsregnskap: § 3-3 sjette ledd og § 3-3a tiende ledd. Stortinget vedtok i juni ny likestillings- og diskrimineringslov som trer i kraft 1. januar 2018: LOV-2017-06-16-51. Den nye loven er nå publisert på lovdata (se: <https://lovdata.no/dokument/NL/lov/2017-06-16-51>). Det fremgår av den nye loven § 44 nr. 3 at: Lov 17. juli 1998 nr. 56 om årsregnskap: § 3-3 sjette og syvende ledd oppheves og

 § 3-3a tiende og ellevte ledd oppheves. De bestemmelsene som regulerer redegjørelsesplikten blir altså opphevet når loven trer i kraft 1.1.2018. Dette betyr at redegjørelsesplikten faller bort fra 1.1.2018.

Da loven ble vedtatt vedtok et flertall på stortinget følgende forslag: Vedtak 1119 (<https://www.stortinget.no/no/Saker-og-publikasjoner/Vedtak/Vedtak/Sak/?p=67722tidig>): *Stortinget ber regjeringen bevare aktivitets- og redegjørelsesplikten, samt styrke den ved å følge opp Skjeie-utvalgets anbefalinger til endringer, og komme tilbake til Stortinget på egnet måte med en sak om dette.*

Norges Kvinnelobby ønsker svar på følgende spørsmål. Redegjørelsesplikten faller bort fra 1.1.2018. Dersom den skal opprettholdes etter dette må det foreligge vedtak fra et flertall i Stortinget i løpet av høsten 2017. Hvordan skal stortingets vedtak om å bevare redegjørelsesplikten ivaretas?

2. Gjennomføring av håndhevingsreformen.

I forbindelse med vedtakelsen av [Lov om Likestillings- og diskrimineringsombudet og Diskrimineringsnemnda (diskrimineringsombudsloven)](https://www.stortinget.no/no/Saker-og-publikasjoner/Saker/Sak/?p=67714) fattet et flertall på Stortinget følgende vedtak.

Vedtak 873 (<https://www.stortinget.no/no/Saker-og-publikasjoner/Vedtak/Vedtak/Sak/?p=67714>): *Stortinget ber regjeringen utrede hva opprettingen og eventuell flytting av ny nemnd vil kreve av ressurser, forutsatt at både nemnd og ombud skal ivaretas som sterke faglige miljø, og dernest styrke ombudets budsjett for 2018 i henhold til beregningene.*

Gjennomføring av organisasjonsreformen går med stormskritt med sikte på organisasjonsreform fra 1.1.2018 uten å avvente utredning som forutsatt av et stortingsflertall. Se mer om dette i Vibeke Blakers Strand sitt innlegg i Aftenposten: <https://www.aftenposten.no/meninger/debatt/i/zm6e1/Kunsten-a-bryte-ned-likestillingsapparatet-midt-i-en-valgkamp---Vibeke-Blaker-Strand>

Norges Kvinnelobby ønsker svar på følgende spørsmål: Hvordan blir stortingets vedtak 873 om å utrede hva oppretting og eventuell flytting av ny nemd vil kreve av ressurser ivaretatt?

3. Forbudet mot seksuell trakassering

I forbindelse med vedtakelsen av [Lov om Likestillings- og diskrimineringsombudet og Diskrimineringsnemnda (diskrimineringsombudsloven)](https://www.stortinget.no/no/Saker-og-publikasjoner/Saker/Sak/?p=67714) fattet et flertall på Stortinget følgende vedtak.

Vedtak 874 (<https://www.stortinget.no/no/Saker-og-publikasjoner/Vedtak/Vedtak/Sak/?p=67714>): *Stortinget ber regjeringen utrede et lavterskeltilbud for håndhevelse av forbudet mot seksuell trakassering.*

Norges Kvinnelobby ønsker svar på følgende spørsmål: Hvordan ivaretas stortingets vedtak om å utrede et lavterskeltilbud for håndhevelse av forbudet mot seksuell trakassering.

Før den nye loven trer i kraft 1.1.2018 er det viktig at alle disse spørsmålene avklares. Dersom disse spørsmålene ikke avklares står vi i en situasjon der vedtak av stortingets flertall ikke er ivaretatt i den nye loven.

Med vennlig hilsen

Ragnhild Hennum

Leder av Norges Kvinnelobby

Norges Kvinnelobby er en paraplyorganisasjon som representerer 10 ulike kvinneorganisasjoner (for mer informasjon se: www.kvinnelobby.no)